CAZ ปลื้ม! โรดโชว์กรุงเทพฯ กระแสตอบรับเยี่ยม เล็งเทรด mai ต้นปี 62
CAZ ปลื้ม! โรดโชว์กรุงเทพฯ กระแสตอบรับเยี่ยม เล็งเทรด mai ต้นปี 62 ระดมทุนขยายธุรกิจรองรับงานในอนาคต โดยมีบริษัท เอส 14 แอดไวเซอรี่ เป็นที่ปรึกษาทางการเงิน
20 ธ.ค. 2561

นางปิยะภา จงเสถียร กรรมการผู้จัดการ บริษัท เอส 14 แอดไวเซอรี่ จำกัด ในฐานะที่ปรึกษาทางการเงินของ บริษัท ซี เอ แซด (ประเทศไทย) จำกัด (มหาชน) หรือ CAZ เปิดเผยว่า เมื่อวันที่ 19 ธ.ค.2561 บริษัทได้มีการนำเสนอข้อมูลแก่นักลงทุนและประชาชน หรือ โรดโชว์ ที่จังหวัดกรุงเทพมหานคร ซึ่งได้รับการตอบรับอย่างดี
โดย CAZ วางแผนเข้าเป็นบริษัทจดทะเบียนในตลาดหลักทรัพย์ เอ็ม เอ ไอ (mai) และจะเสนอขายหุ้นสามัญเพิ่มทุนให้แก่ประชาชนเป็นครั้งแรก (IPO) จำนวน 80 ล้านหุ้น คิดเป็น 28.57% ของจำนวนหุ้นสามัญที่ออกและเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนในครั้งนี้ หลังจากทางสำนักงานคณะกรรมการกำกับหลักทรัพย์และตลาดหลักทรัพย์ หรือสำนักงาน ก.ล.ต. ได้เริ่มนับหนึ่งแบบแสดงรายการข้อมูลการเสนอขายหลักทรัพย์ หรือ ไฟลิ่ง ของ CAZ เป็นที่เรียบร้อยแล้ว ทั้งนี้ คาดว่าจะเสนอขายและเข้าจดทะเบียนใน mai ได้ภายในต้นปี 2562
ด้านนายซุง ซิก ฮอง ประธานเจ้าหน้าที่บริหาร บริษัท ซี เอ แซด (ประเทศไทย) จำกัด (มหาชน) หรือ CAZ กล่าวอีกว่า การระดมทุนของบริษัทในครั้งนี้ ทำให้บริษัทเพิ่มความสามารถของการรับงานในอนาคต โดยการใช้เป็นหลักทรัพย์ค้ำประกันแก่ธนาคาร ลงทุนเพื่อซื้ออุปกรณ์ในการประกอบธุรกิจและการพัฒนาด้านไอที และเพิ่มเงินทุนหมุนเวียนในกิจการ
อีกทั้งบริษัทประกอบธุรกิจการให้บริการด้านการออกแบบวิศวกรรม การจัดหาเครื่องจักรและอุปกรณ์ และการบริหารจัดการงานรับเหมาก่อสร้างแบบครบวงจรในกลุ่มอุตสาหกรรมน้ำมัน ก๊าซ และปิโตรเคมี เพื่อรองรับความต้องการของลูกค้าในทุกขั้นตอน โดยช่องทางการรับงานมีทั้งการให้บริการตรงจากบริษัทเจ้าของโครงการ (Project Owner) และจากบริษัทผู้รับเหมาหลัก (Main Contractor)
โดยการให้บริการส่วนใหญ่เป็นงานที่มีความซับซ้อน และมีมาตรการเกี่ยวกับความปลอดภัยที่เข้มงวด ทำให้ต้องอาศัยความชำนาญ ลักษณะงานและการบริการแบ่งออกเป็น 4 ประเภทหลัก ได้แก่ 1.บริการรับเหมาก่อสร้างแบบครบวงจร (Engineering, Procurement and Construction: EPC) 2.บริการรับเหมาก่อสร้างติดตั้งโครงสร้างและระบบ (Structural Mechanical Piping (SMP) and Electrical and Instrument Service) 3.บริการงานด้านวิศวกรรมโยธาและอาคาร (Civil and Building Service) และ 4.บริการผลิต ประกอบ และบริการอื่น (Fabrication and Other Service)
ขณะเดียวกัน นางสาวพรธิภัสร์  ขันธีวิทย์ ผู้ช่วยกรรมการผู้จัดการสายงานบัญชีและการเงิน บริษัท ซี เอ แซด (ประเทศไทย) จำกัด (มหาชน) หรือ CAZ กล่าวเสริมว่า ด้วยประสบการณ์และความเชี่ยวชาญจากการดำเนินงานที่ประสบความสำเร็จในช่วงที่ผ่านมาในหลายโครงการในประเทศไทย รวมทั้งมีฝ่ายบริหารจัดการต้นทุน มีระบบการบริหารจัดการและการควบคุมที่ดี ส่งผลให้บริษัทสามารถบริหารจัดการและควบคุมต้นทุนการก่อสร้างได้อย่างมีประสิทธิภาพ และสามารถส่งมอบงานได้ตรงตามกำหนดเวลา ทำให้บริษัทฯ ได้รับความไว้วางใจอย่างสูงจากลูกค้าเพิ่มขึ้นอย่างต่อเนื่อง
อีกทั้งการระดมทุนครั้งนี้ยังช่วยให้อัตราส่วนหนี้สินต่อทุน (D/E) ของบริษัทลดลง ทำให้บริษัทมีศักยภาพในการเข้าถึงแหล่งเงินทุน สามารถเพิ่มช่องทางในการจัดหาเงินทุนและขยายวงเงินกู้ได้อีก  เพื่อรองรับการขยายงานเพิ่มในอนาคต
สำหรับผลประกอบการที่ผ่านมาในช่วง 9 เดือนแรกของปี 2561 บริษัทมีรายได้อยู่ที่ 1,060.09 ล้านบาท เติบโต 81.02% จากช่วงเดียวกันของปีก่อนมีรายได้อยู่ที่ 585.61 ล้านบาท ขณะที่ 9 เดือนแรกของปี 2561 มีกำไรสุทธิอยู่ที่ 39.34 ล้านบาท เติบโต 549.17% จากช่วงเดียวกันของปีก่อนที่มีกำไรสุทธิอยู่ที่ 6.06 ล้านบาท และในปี 2560 บริษัทมีรายได้อยู่ที่ 1,019.29 ล้านบาท เติบโต 56.50% จากปี 2559 มีรายได้อยู่ที่ 651.30 ล้านบาท โดยมีกำไรสุทธิอยู่ที่ 23.17 ล้านบาท เติบโต 82.73% จากปี 2559 มีกำไรสุทธิอยู่ที่ 12.68 ล้านบาท